**Tájékoztató a magyar szurkolók részére**

A Román Labdarúgó Szövetség köszönti Önöket Romániában, és reméli, hogy jól fogják érezni magukat romániai tartózkodásuk és a 2016-os Európai Labdarúgó Kupa román-magyar selejtező mérkőzése során.
Szeretnénk Önöknek néhány hasznos tudnivalóval szolgálni:

**A mérkőzéssel kapcsolatos tájékoztatás**

* A román és a magyar labdarúgó válogatott közötti mérkőzésre 2014. október 11-én kerül sor, a kezdőrúgás helyi idő szerint 19:00 órakor lesz a Bukaresti Nemzeti Stadionban.
* A stadion kapuit 16:00 órakor nyitják ki.
* A román katonai rendőrség fog gondoskodni valamennyi biztonsági intézkedésről a stadion környékén és a fővárosban, amíg Önök eljutnak a Nemzeti Arénához (Stadionhoz).
* A vonattal érkező 1 200 vendégszurkoló a Baneasa vasútállomásra érkezik, és az őket (ingyen) szállító 14 autóbuszt a katonai rendőrség fogja kísérni a stadion közelében számukra kijelölt vendégszurkolói szektorig.
* A busszal és személygépkocsival érkező további 1 600 fő vendégszurkoló számára szintén a vendégszurkolói szektort jelöltük ki, ahol találkoznak a többi vendégszurkolóval.

**A vendégszurkolók gyülekezési területére vonatkozó tájékoztatás**

* A vendégszurkolók gyülekezési területére történő belépés a Mihai Bravu út – Vatra Luminosa utca – Tony Bulandra utca felőli útvonalakon engedélyezett. A környező területeket a román szurkolók elől déli 12:00 órától kezdve lezárjuk.
* A vendégszurkolók gyülekezési területén a Román Labdarúgó Szövetség étel-, alkoholmentes- és üdítőital-árusító standokat fog felállítani. A vendégszurkolói területen illemhelyeket és a stadionba be nem vihető tárgyak megőrzésére szolgáló szekrényeket is fel fogunk állítani.

*Pénzváltási lehetőségek a vendégszurkolói szektorban*

* 2 ponton – kizárólag EURO/RON/Hitelkártya felhasználásával (magyar forintot nem fogadnak el) lehetőség van műanyag zsetonok vásárlására (1 műanyag zseton = 5 RON; átváltási árfolyam: 1 Euro = 4,4 RON).
* 8 értékesítési hely – üdítőital-árusító helyek Grill Menüvel, szendvicsekkel és Ital menüvel
* *GRILL MENÜ ÉS SZENDVICSEK:*

 *Grillcsirke (csirkemell) – 15 RON (3 műanyag zseton)*

 *Roston sült sertéshús – 15 RON (3)*

 *Csontozott grillcsirke – 15 RON (3)*

 *Sült kolbász (Román Mici), kenyér, mustár/ 3 darab – 10 RON (2)*

 *Hamburger – 10 RON (2)*

 *Majonézes káposztasaláta/Savanyúság 150 gr. – 5 RON (1)*

 *Főtt krumpli 150 gr. – 5 RON (1)*

 *Az egyes adagokhoz 50 gr. kenyér jár (ingyen)*

* *ITALÁRUSÍTÓ HELY (az egyes italokat karton/műanyag poharakban szolgálják ki):*

 *Ásványvíz (szénsavmentes és szénsavas 500 ml – 5 RON (1)*

 *Coca Cola, Fanta, Sprite, Nestea 500 ml. – 5 RON (1)*

 *Alkoholmentes sör 33 ml. – 5 RON (1)*

**Utazási feltételek**

A magyar állampolgárok útlevéllel vagy személyi igazolvánnyal utazhatnak be Románia területére.

**Egészségügyi ellátás**

Az egészségbiztosítás nem kötelező. Mindazonáltal minden Romániába beutazó magyar állampolgárnak azt javasoljuk, hogy kössön utas- és egészségügyi biztosítást.

**Közlekedés**

Romániában jobb oldali közlekedés van. A közutak használata útdíj-matrica (egy hétre kb. 3 Euro) vásárlásához kötött, amit a határátkelőhelyen vagy az üzemanyagtöltő állomásokon lehet beszerezni. A gépjárművekben utazó személyek kötelesek használni a biztonsági öveiket. A közúti közlekedésben a ’jobb kéz szabály’ érvényesül. A gépjárművezetők számára a törvényben engedélyezett véralkoholszint 0,0 g/l. A lakott területen belül megengedett legnagyobb sebesség 20 – 50 km/h, lakott területen kívüli közutakon 90 km/h, az európai főútvonalakon és a gyorsforgalmi utakon (autóutakon) 100 km/h, az autópályákon pedig 130 km/h.

A megengedett legnagyobb sebesség több mint 50 km/h-val történő túllépése a vezetői engedély legfeljebb 3 hónap időtartamra történő bevonásához vezet.

**Tömegközlekedés**

Bukarestben a tömegközlekedés valamennyi fajtája igénybe vehető: a metró, a buszok és villamosok.

A metró a leggyorsabb tömegközlekedési eszköz Bukarestben:

4 RON – oda-vissza útra szóló jegy

6 RON – metró napijegy

A valamennyi bukaresti közlekedési eszközre szóló napijegy ára: 16 RON

**Teendők közúti közlekedési baleset esetén**

A baleset súlyosságától függetlenül a hatóságokat tájékoztatni kell. Kisebb gépkocsibaleset esetén a balesetben részes másik gépjármű vezetőjével együtt Önnek ki kell töltenie a helyi biztosító társaságok által biztosított kárbejelentő lapot. Önnek le kell írnia a balesetben részes másik gépkocsi azonosító adatait és annak (kötelező) gépjármű-biztosítási kötvényének adatait. Ha szükséges, kérheti az érintett gépkocsi zöldkártyáján szereplő biztosító társaság magyar partnerbiztosítójának segítségét.

**Segélyhívó telefonszámok**

+40 21 9544 - Közlekedésrendészet

112 – Általános segélyhívószám (Mentők, Tűzoltóság, Rendőrség)

**A kábítószerekre vonatkozó rendelkezések**

Bármilyen fajta kábítószerek birtoklása, fogyasztása tilos a határokon belül, illetve azokon kívül. Az országba beutazó turisták csak a személyes használatukra (fogyasztásukra) szolgáló kábító hatású (gyógy)szerekkel rendelkezhetnek.

**Közbiztonság és bűnözési arány**

Romániában a bűnözési arány alacsony. Ennek ellenére azt tanácsoljuk, hogy Önök a személyes irataikat és értéktárgyaikat tartsák biztonságos helyen. A romániai hatóságok intézkedését igénylő súlyos incidens (baleset, rablás) esetén Önöknek a 112-es segélyhívó számot kell hívniuk. Azt is javasoljuk, hogy ilyen esetben értesítsék a magyar nagykövetséget, hogy az a törvényben előírtak szerint segítséget nyújthasson Önöknek.

**A bukaresti magyar nagykövetség elérhetősége:**

Bukarest, Jean Louis Calderon utca 63-65

Telefon: 0040 21 312 00 73

**A helyi idő**

Amikor Önök Romániába érkeznek, ne felejtsék el az órájukat egy órával előbbre állítani. A mérkőzés bukaresti idő szerint 19:00 órakor kezdődik, ami magyar idő szerint 18:00 óra.

**A beléptetésre és a stadionra vonatkozó tájékoztatás**

* Helyi idő szerint 16:00 óra és 16:30 között a magyar szurkolók a H kapun keresztül lépnek be a stadion területére.
* A számukra kijelölt területet (a 125., 126., 355., 356., 357. és 358. szektorok) kerítéssel, rendezőkkel és tartalékként katonai rendőrökkel fogjuk biztosítani. Ezen a területen két pénzváltó hely és két étel- és italárusító hely áll a vendégszurkolók rendelkezésére.
* Tilos a stadion területére bevinni a román törvényekben és az UEFA szabályzataiban leírt tiltott tárgyakat. A (2008. évi 4. törvényben leírt) tiltott tárgyak jegyzékét megküldtük a Magyar Labdarúgó Szövetségnek azzal, hogy erről tájékoztassák valamennyi szurkolójukat.

**A nézők kötelesek:**

1. Szigorúan alávetni magukat a szervezők és a hivatalos személyek által a sportrendezvény helyszínére történő utazás során, a sportlétesítmény területén és annak közelében hozott intézkedéseknek.
2. Okmányaikat, és ha szükséges, személyazonosító irataikat felmutatni, amikor hivatalos személy vagy a biztonsági személyzet valamely tagja erre őket felszólítja.
3. A biztonsági személyzet felszólítására bemutatni bármely molinót, vagy a nyilvánosságnak szánt üzenetet tartalmazó transzparenst, illetve anyagot.
4. Azt a nézőt, aki nem hajlandó alávetni magát a biztonsági személyzet által végzett ruházat- és csomagátvizsgálásnak, illetve aki a sportlétesítménybe történő belépés előtt vagy után bármilyen bűncselekményt követ el, a nézőtérről eltávolítják.

**A nézők számára tilos:**

1. A sportlétesítménybe megfelelő iratok nélkül, illetve a szervezők által meghatározott jogi feltételek megszegésével belépni.
2. A sportlétesítménybe történő belépés céljával más személy iratait használni.
3. A sportlétesítménybe ittas állapotban vagy tiltott (kábító)szerek hatása alatt belépni.
4. A sportlétesítmény területére alkoholos italt bevinni, illetve annak bevitelét megkísérelni.
5. Trágárnak, rasszistának, vagy idegengyűlölőnek tekintett, illetve gyűlöletre vagy erőszakra buzdító feliratokat, jelképeket vagy jelszavakat tartalmazó táblákkal, zászlókkal, plakátokkal és molinókkal belépni a sportlétesítmény területére.
6. A belépésre jogosító irat (belépőjegy), vagy, ha a biztonsági személyzet azt kéri, a személyazonosító okmány felmutatását megtagadni.
7. A hivatalos személyek által végzett ruházat- és csomagátvizsgálás eltűrését megtagadni.
8. A néző számára a belépőjegyen feltüntetett ülőhelyen kívül más ülőhelyet elfoglalni, és a biztonsági személyzet szóbeli figyelmeztetése ellenére a részére nem fenntartott ülőhelyet nem elhagyni.
9. Más nézők, hivatalos személyek, a biztonsági személyzet, valamint a pálya felé személyi sérülés okozására, illetve anyagi kár előidézésére alkalmas tárgyakat dobni.
10. A pálya határvonalát jelző, illetve a szurkolói szektorokat elválasztó kerítéseken átmászni.
11. A pályát a lelátótól elválasztó kerítésen átmászni.
12. Bármilyen trágár gesztust gyakorolni, szitkozódni, vagy bármilyen trágár szót vagy kifejezést használni (káromkodni), illetve a többi nézővel, a hivatalos személyekkel, a játékosokkal vagy a berendezési tárgyakkal szemben bármilyen fenyegető vagy erőszakos magatartást tanúsítani.
13. A biztonsági személyzetet szidalmazni, illetve velük kapcsolatban alantas szavakat vagy kifejezéseket skandálni.
14. A biztonsági személyzet tagjait erőszakkal fenyegetni.
15. Saját arcukat az azonosítás megakadályozása céljából ruhadarabbal vagy más eszközzel eltakarni.
16. A sportlétesítmény falaira, kerítéseire vagy egyéb részeire bármit írni vagy rajzolni.
17. A stadionon belül közszemlére elhelyezett kereskedelemi hirdetéseket, hirdetményeket és plakátokat bármilyen módon megsemmisíteni, illetve a rendezők által kihelyezett, a stadion lelátóira történő bejutást elősegítő tájékoztató jelzéseket, vagy bármilyen veszélyre figyelmeztető táblákat bármilyen módon megrongálni, illetve elmozdítani.
18. A szervezők által felállított kerítéseket, a szektorok határait jelző, a szurkolói szektorokat elválasztó, illetve a játékteret a lelátóktól elválasztó bármely akadályokat, ideértve az ideiglenes akadályokat is, jogtalanul felemelni vagy elmozdítani.
19. A rendezők által kijelölt helyeken kívül máshol táblákat, molinókat, plakátokat és zászlókat elhelyezni.
20. A szervezők illetékese, illetve a rendfenntartó erők helyszíni parancsnoka által természeti csapás vagy más veszélyhelyzetek esetén kiadott utasításoknak ellenszegülni.
21. A biztonsági személyzet által tett, a stadion kiürítésére vonatkozó felszólítás esetén a nézőtér azonnali elhagyását megtagadni.